“E, Ilokano met!”
November 16, 2007 2 Comments
“Eh, Ilokano met!”Dagitoy a balikas ti kanayon a maiyebkas no kasdiay nga adda bitbitko a Bannawag ditoy opisina. Masaludsod latta kaniak no saan a narigat ti agbasa ti Ilokano. Narigat kano a maibalikas. Sus, pakawanenna kami dakayo nga an-anito dagiti bantay ditoy Amianan!
Daytoy a salusod ket simptomas ti nagudua a kinatao, nagudua a panunot ken nagudua a nakem. Wenno, agdudua a kinatao, agdudua a panunot, agpangadua a nakem!
Narigat a mabasa? Narigat a maisao? A maibalikas? Ket no inoras-oras a rummuar dita a ngiwat daytoy nga Ilokano. Daytoy ket kinapasaw, kinaulbod, kinaawan katatao, kinaawan ti kultura, kinaawan ti kinasiasino. Pulos, ibbung, buhaw, buta, papeng a panunot! A, uray ania ditan! Daytoy ket KINAAWAN.
Wen. Kinaawan kunak ta ti laksid ti kada kanito ti biag daytoy a nagsaludsod ket agisawang kadagiti balikas nga Ilokano (Iluko), maibagana pay laeng a narigat a maibalikas ti nakayanakan a pagsasao, ti sao a lubong ti bukod a kultura, ti balikas a parupa ti kinasiasino. Uray inton kaano, dinto maitarayan dagitoy a kinapudno, TI KINAAWAN, no saan a mataliaw ti bukod a sao.
Ala, kunatayo a saan a naigagara dagitoy a pannangtalikod ti bukod a sao. Ania koma ti rigaten a maibalikas?
“E, Ilokano met!” ket balikas ti saan a pannakaawat ti kinatao. Kayat tayo ti ingles, kayat tayo ti tagalog, ti sikat, ti in. Apay ti Ilokano saan nga in?!
Ngarud, daytoy ti ranget, ti dangadang. Masapul a maparot dagiti buok ti alipuspos. Ta ti baba ti alipuspos, adda ti ranget a di agressat uray agsipnget. Masapul a mapusipos ti panunot a mangsango ti bukod a pagsasao! Masapul a mapusi dagiti balintungeg a pannirigan, masapul a maparot dagiti sistema ti panagimutektek a ti lengguahe nga Ilokano ket sekun klas, a saan nga in, a saan a sikat.
Saanko a kagura ti ingles, ti tagalog ngem laeng ti dawatek, saan tayo nga ibain ti Ilokano. Isu koma ti ipangparuna tayo.
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn